Nóg ŉ oorwinning vir De Lille teen DAPatricia de Lille sit verkiesingplakkate op. (Foto: Ayanda Ndamane/African News Agency) Die Onafhanklike Verkiesingskommissie (OVK) het Dinsdag beslis die DA het die verkiesingsgedragskode oortree en moet om verskoning vra aan sy voormalige partylid, Patricia de Lille. Die OVK het beslis die DA het oortree toe hy werwingsagente opdrag gegee het om as deel van sy verkiesingsveldtog vir kiesers te sê De Lille is afgedank weens korrupsie in die Kaapstadse stadsraad, nadat sy eintlik as burgemeester van Kaapstad en DA-lid bedank het. De Lille, wat sedertdien die Good-party op die been gebring het om aan vanjaar se verkiesing deel te neem, het ŉ klag teen die DA by die OVK ingedien omdat die DA leuens oor haar versprei het. Hoewel die DA alreeds voor haar bedanking vir De Lille van korrupsie beskuldig het, kon die party nog nie dié bewerings staaf nie. Die OVK het die DA opdrag gegee om hom daarvan te weerhou om enige verdere vals uitsprake oor De Lille te maak of te beweer dat sy afgedank is. Die party moet ook binne die volgende drie dae ŉ openbare verskoning aan De Lille uitreik.